Í kvikmyndinni Brewster's Million frá árinu 1985 leikur Richard Pryor , mann sem mun erfa ríkan en fjarskyldan frænda sinn af 300 milljónum dollara , takist honum að eyða 30 milljónum dollara á einum mánuði . Það reynist persónu Pryor mun erfiðara en ætla mætti að gefa milljónirnar 30 . Nú stendur Jody Allen , systir auðkýfingsins Paul Allen , sem lést á síðasta ári , fyrir sambærilegum vanda , en þó á mun stærri skala . Paul Allen , einn stofnenda Microsoft , var meðal 50 ríkustu manna heims þegar hann lést á síðasta ári 65 ára að aldri . Auður hans var metinn á 20 milljarða dollara , um 2.400 milljarða króna . Hann hafði heitið því að gefa meirihluta auðæfa sinna til góðgerðamála , að minnsta kosti tíu milljarða dollara , um 1.200 milljarða króna . Allen átti meðal annars NFL liðið Seattle Seahawks , NBA liðið Portland Trail Blazers , risasnekkjuna Octapus sem hefur reglulega verið við Íslandsstrendur og er metin á um 40 milljarða króna , auk myndarlegs fasteignasafns og hluta í fjölmörgum tæknifyrirtækjum . Í umfjöllun Seattle Times er greint frá því að til standi að flýta sér hægt að ganga frá dánarbúinu . Ljóst er að eignir Allen verði ekki seldar á einu augabragði . Mörg ár muni taka að vinda ofan af eignasafninu . Vulcan , fjárfestingafélag systkinanna , opnaði nýlega skrifstofu í Singapúr og hefur haldið áfram að fjárfesta í fasteignum og tæknifyrirtækjum . Þó er búið að selja einhverjar eignir , til dæmis tvo golfvelli . Paul hafði þegar gefið tvo milljarða dollara á meðan hann lifði . Standa á við þau fyrirheit sem Paul gaf en ekki liggur fyrir nákvæmlega með hvaða hætti það verður gert . Renni fjárhæðin öll í eitt félag yrði það sjötta stærsta góðgerðafélag í Bandaríkjunum .